**Ministru kabineta rīkojuma projekta**

**“Datortehnikas iepirkumu organizēšana ministrijās un to padotības iestādēs” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ministru kabineta rīkojuma projekts “Datortehnikas iepirkumu organizēšana ministrijās un to padotības iestādēs” (turpmāk – rīkojuma projekts) ir izstrādāts ar mērķi konsolidēt stacionāro un portatīvo datoru (turpmāk – datortehnika) iepirkumus.  Rīkojuma projekts paredz ministriju resoru ietvaros organizēt vienotus iepirkumus un vienā iepirkumā iepirkt ne mazāk kā 50 datorus (paredzot arī izņēmumus minētajai kārtībai). Minētais ļautu standartizēt datorparkus, samazināt to apkalpošanas izmaksas, kā arī panākt izdevīgākus piegādātāju cenu nosacījumus, tādējādi ietaupot valsts budžeta līdzekļus.  Rīkojuma projekts paredz arī vienas darbstacijas politikas ieviešanu, nosakot, ka datortehnikas skaits iestādē nevar pārsniegt 1,1 datoru uz vienu nodarbināto. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta 2019. gada 5. februāra protokollēmuma Nr. 5 33.§ “Informatīvais ziņojums ”Par valsts budžeta izdevumu pārskatīšanas 2019., 2020. un 2021. gadam rezultātiem un priekšlikumi par šo rezultātu izmantošanu likumprojekta ”Par vidēja termiņa budžeta 2019., 2020. un 2021.gadam” un likumprojekta ”Par valsts budžetu 2019.gadam” izstrādes procesā”” (turpmāk – protokollēmums) 9.2., 9.3. un 9.5. apakšpunkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd valsts IKT pārvaldībai tiek izmantots daļēji centralizēts pārvaldības modelis, kas nosaka nacionālas un resoru līmeņa kompetences un atbildības valsts IKT pārvaldības procesos. Ministrijās un tās padotības iestādēs norisinās pāreja uz jauno valsts pārvaldes institūciju IKT pārvaldības modeli[[1]](#footnote-2), kas par valsts IKT pārvaldības virsmērķi izvirza valsts IKT arhitektūras, tehnisko resursu, procesu un cilvēkresursu efektīvu izmantošanu un attīstību, pārvaldes procesu un valsts attīstības prioritāšu atbalstu.  Šis modelis ir vērsts uz vienotu pārvaldības principu un vadlīniju noteikšanu un organizēšanu, kas tieši ietekmē IKT resursu efektīvu izmantošanu un izmaksu transformāciju. Viens no šī modeļa stūrakmeņiem ir horizontālā sadarbība starp valsts IKT pārvaldībā iesaistītajām struktūrvienībām gan valsts, gan nozaru/resoru līmenī, un infrastruktūras koplietošana[[2]](#footnote-3). Lai arī daudzos resoros jau ir paveikts pietiekami daudz un lielākā daļa resursu ir konsolidēti resora IKT pārvaldībā, tai pat laikā ir resori, kuros reāls darbs pie konsolidācijas ir uzsākts tikai šogad.  Vienlaikus pastāv situācija, kad ieguldījumi iestāžu informācijas tehnoloģiju (turpmāk – IT) infrastruktūrā ir sadrumstaloti un netiek izmantoti efektīvi, kā risinājumu tam piedāvājot konsolidēt datortehnikas iepirkumus valsts mērogā.  Viens no veidiem, kā panākt izdevīgākus piegādātāju cenu nosacījumus, ir mainīt savus iepirkumu paradumus. Parasti preču piegādes ķēdē ir iesaistīti vairāki dalībnieki, proti, preces ražotājs, vairumtirgotājs vai izplatītājs, kā arī mazumtirgotājs vai piegādātājs. Katrs no piegādes ķēdes dalībniekiem strādā ar noteiktu uzcenojuma procentu, atkarībā no preču grupas, pieprasījuma tirgū, konkurences apstākļiem un citiem faktoriem. Gadījumos, kad vienas un tās pašas preces iepērk dažādi valsts resori vai to struktūrvienības, preču piegādātājs visos iepirkumos startē ar cenu, kādu var piedāvāt saņemot ražotāja vai vairumtirgotāja standarta piedāvājumu, jo katrs no iepirkumiem ir salīdzinoši neliels un nav pamata cenas samazinājumam, kāds varētu būt liela apjoma iepirkuma gadījumā. Konsolidējot datortehnikas iepirkumus valsts mērogā, ir iespējams panākt konkurences cīņu starp ražotājiem. Pēc Elektronisko iepirkumu sistēmas (turpmāk – EIS) speciālistu pieredzes, iepērkot datorus virs 250 vienībām, ir iespējams ietaupīt līdz pat 15% no iegādes izmaksām.  Piemēram, saskaņā ar EIS datiem, EIS sistēmā iepērkot vienādas konfigurācijas datorus konkrētā gadījumā kataloga pozīcijas numurā – C193.1.1.4.1, Dell Optiplex 5050 Micro datori tika iegādāti par šādām summām:   |  |  |  |  | | --- | --- | --- | --- | | *Pirkuma pieprasījuma numurs* | *Summa* | *Preču skaits* | *Vidējā vienas preces cena bez PVN* | | ALUNP/2017/303 | 1157,73 | 1 | 1157,73 | | RSU/2017/867 | 19392,00 | 24 | 808 | | RSU/2018/121 | 137000,00 | 200 | 685 |   Zemāk esošajos divos grafikos ir atspoguļotas iestāžu datortehnikas iepirkumu sadalījumu vienības (cena/vienību skaits) par laika periodu no 01.01.2016 līdz 09.07.2019.  Dati par galda datoriem:  cid:image001.png@01D53732.8F8DE030  Dati par portatīvajiem datoriem:  cid:image002.png@01D53732.8F8DE030  No grafikiem redzams, ka līdz šim datortehnika EIS vairumā gadījumu ir iepirkta mazos apjomos. Lielāka apjoma iepirkumi iepriekšējos gados ir izdarīti ārpus EIS.  Kā pirmo soli, īstenojot šādu konsolidētu datortehnikas iepirkumu, Vides aizsardzības un reģionālās attīstības ministrija (turpmāk – VARAM) sadarbībā ar Aizsardzības ministrijas, Iekšlietu ministrijas un Finanšu ministrijas speciālistiem, ņemot vērā resoriem nepieciešamo datoru skaitu un darbības specifiku, piedāvā pielietot datoru iepirkumus, kur vienā iepirkumā tiktu iepirkti vismaz 50 datori. Pieņemot, ka iespējamais cenas samazinājums ir 10% robežās, 7% no samazinājuma tiktu atvēlēti, lai nodrošinātu paaugstinātas garantijas saistības un labākas kvalitātes datorus, bet atlikušie 3% no samazinājuma būtu uzskatāmi par valsts budžeta finanšu ietaupījumu.  Plānojot iepirkumus ministrijās un to padotības iestādēs (viena resora ietvaros), nepieciešams apzināt visu ministrijas resora iestāžu datoru vajadzības un veidot kopīgu datoru iepirkumu. Šādu praksi jau pielieto Iekšlietu ministrija un Labklājības ministrija. Prognozējams, ka iestādēs tas sākumā varētu radīt neērtības, jo nepieciešams labāk un precīzāk plānot datortehnikas iepirkumus, jo turpmāk nebūs iespējas ātri iepirkt datorus, tomēr būtu iespēja iegādāties lētāk labākas kvalitātes datorus. Lai nodrošinātu vienā iepirkumā nepieciešamo datoru skaitu (50 datori), ko reizēm varētu nebūt iespējams nodrošināt viena resora ietvaros, rīkojuma projektā paredzēta iespēja sadarboties arī ar citām ministrijām (vai to noteiktām padotības iestādēm, kas organizēs datortehnikas iepirkumus).  Vienlaikus rīkojuma projekts paredz, ka ministrijām jāizlemj, vai tās pašas nodrošinās datortehnikas iepirkumu veikšanu savam resoram, vai deleģēs šo funkciju kādai no padotības iestādēm vai kapitālsabiedrībām.  Datoru iepirkumi plānojami ne tikai viena gada, bet vismaz trīs gadu ietvaros. Tā kā datoru kalpošanas cikls ir vismaz pieci gadi un orientējošās cenas ir samērā nemainīgas, datoru iepirkumu plānošana ir vienkārša. Piemēram, Valsts sociālās apdrošināšanas aģentūra pusi no datoriem iepērk ik pēc 3 gadiem, līdz ar to ik pēc sešiem gadiem datori tiek nomainīti.  Lai atvieglotu datoru iepirkumu konsolidāciju, tika samazinātas iespējas datoru komplektācijai – izstrādājot tikai trīs stacionāro un divus portatīvo datoru veidus. Konsolidējot datortehnikas iepirkumu, ir iespējams pieprasīt garantijas termiņu 5 gadi, kas sakrīt ar datortehnikas amortizācijas periodu.  Datoru standartu komplektācijas pieejamie varianti 2019. gada aprīlī ir elektroniski saskaņoti IKT vadītāju forumā un būs pieejami EIS.  Veicot kopīgo iepirkumu EIS, katras iestādes intereses un atbildību sistēmā, t.sk. atbildību par uzņemtajām finansiālajām saistībām, pasūtītājs var nodrošināt sistēmā izveidotajā pasūtījumā komentāru laukā norādot nepieciešamo informāciju. To paredz vispārējā vienošanās starp Valsts reģionālās attīstības aģentūru un piegādātāju: “*Pircējs ir tiesīgs sistēmā preču groza atsevišķām preču apjoma daļām komentāru laukā norādīt vairākas atšķirīgas piegādes adreses (informāciju var norādīt arī ar saiti uz pasūtītāja lapu, kurā norādītas adreses), vadoties no sistēmā definētajiem reģioniem, faktiskajiem saņēmējiem (t.sk. to rekvizītiem preču pavadzīmes rēķina sagatavošanai), kas piegādātājam ir jāievēro, veicot preču piegādes, un piegādātājam saistošā piegādes un garantijas apkalpošanas vieta šādā gadījumā ir komentārā norādītās adreses. Pasūtījuma izcelsmes reģions šādam pasūtījumam ir atzīmējams: „Rīga”. Ja attiecīgais reģions pasūtījumā nav norādīts, E-iepirkumu sistēmas uzturētājs ir tiesīgs šādu pasūtījumu sistēmā pārtraukt*.” Tāpat pircējam ir iespēja (atrunāta vienošanās 3.pielikumā) pirkuma komentārā atrunāt gan pārvaldības rīku saderības jautājumus, gan nepieciešamās konfigurācijas (jāatceras, ka nevar prasīt samazināt tehniskās specifikācijas minimālās prasības), kā arī atrunāt saderību ar jau esošo datorparku (portu replikatoru saderība, slēgumu saderība ar monitoriem, dziņu atjaunināšanas politika un saderība, saderību ar datorparka pārvaldības un monitoringa rīkiem) u.c. jautājumus, kas ir būtiski darījuma noslēgšanai.  Viena no datoru komplektācijas prasībām ir eID karšu lasītājs, ņemot vērā, ka 2019. gada 2. aprīļa sēdē (protokols Nr. 17, 32.§) Ministru kabinets ir atbalstījis informatīvo ziņojumu “Par informācijas aprites un piekļuves risinājumiem valsts pārvaldē” un tā protokollēmuma 9. punkts paredz, ka no 2023. gada valsts pārvaldes darbiniekiem identifikācijai starpnozaru sistēmās ar web-saskarni darba pienākumu pildīšanai ir izmantojami tikai kvalificēti identifikācijas līdzekļi (kas paaugstinās drošību attiecībā uz piekļūšanu datiem, kuri ir valsts pārvaldes rīcībā), proti, eID karte būs izmantojama darbā kā viens no identifikācijas līdzekļiem. Tāpat minētais ziņojums paredz Valsts reģionālās attīstības aģentūras pārziņā esošā vienotā pieteikšanas moduļa izmantošanu visās valsts pārvaldes informācijas sistēmās lietotāju identificēšanai. Tā kā valsts akciju sabiedrība “Latvijas Valsts radio un televīzijas centrs” ir reģistrēts kā kvalificēta paaugstinātas drošības elektroniskās identifikācijas pakalpojuma sniedzējs Latvijā, tad tā sniegtie identifikācijas pakalpojumi - mobilā lietotne eParaksts mobile, eID karte, kā arī eParaksta karte un eParaksta karte+ ir uzskatāmi par kvalificētiem identifikācijas līdzekļiem.  Datoru veiktspēja un funkcionalitāte ir tā attīstījusies, ka vairāk nekā 90 procentos gadījumu standarta komplektācija ir pielietojama visu iestāžu uzdevumu veikšanai. Tomēr rīkojuma projektā ir paredzēti izņēmumi, kuros ministrijas un to padotības iestādes iepirkumus varēs veikt patstāvīgi un iepērkamās datortehnikas vienību skaits vienā standarta komplektācijā varēs būt mazāks par 50:  - ārkārtas situācijas, kad finansējums datortehnikas iegādei tiek piešķirts no budžeta resora “74. Gadskārtējā valsts budžeta izpildes procesā pārdalāmais finansējums” 02.00.00 programmas “Līdzekļi neparedzētiem gadījumiem”;  - situācijas, kurās nepieciešams nodrošināt specifiskas datortehnikas prasības iestāžu darbiniekiem, kuru datortehnikas lietotāja darba saturs vai darba organizācija būtiski atšķiras no standarta ministriju vai to padotības iestāžu darbinieku datortehnikas lietotāju profila, piemēram, video kartes veiktspējas parametri vai kādas īpašas drošības prasības;  - gadījumi, kad finansējums ir piešķirts prioritāro pasākumu nodrošināšanai;  - gadījumi, kad datortehnikas iegāde plānota ārvalstu instrumentu līdzfinansēta projektu ietvaros;  - gadījumi, kad četru mēnešu laikā nav sasniegts nepieciešamais vienību skaits.  Papildus jau uzskaitītajiem ieguvumiem konsolidēti datoru iepirkumi ļautu standartizēt datorparku un samazināt tā apkalpošanas izmaksas – tiktu uzlaboti ražotāju garantijas nosacījumi, iepirkti vienādi modeļi, kas ļauj pārizmantot detaļas no bojātām iekārtām, tiktu centralizēta pārvaldība, nodrošināta iespēja veidot standartizētus programmatūras instalācijas komplektus, kā arī uzlabota lietotāju apkalpošanas kvalitāte.  Ņemot vērā, ka Ministru kabineta rīkojuma projekts paredz principa “viens dators vienam darbiniekam” ieviešanu, ir norādāms, ka darbstacijas iegādes izmaksas sastāda nelielu daļu no kopējām darbstacijas izmaksām, kas veidojas visas darbstacijas ekspluatācijas laikā. Vienlaikus ir būtiski nodrošināt darbiniekus tikai ar to datortehniku, kas nepieciešama darbinieka pienākumu veikšanai.  Nereti iestāžu praksē ir sastopami gadījumi, kad vienam lietotājam var būt piešķirtas lietošanā divas un retos gadījumos pat trīs darbstacijas. Ņemot vērā, ka mūsdienās portatīvo datoru veiktspējas rādītāji neatpaliek no stacionāro darbstaciju rādītājiem, kā arī to cenas vairs radikāli neatšķiras, nav racionāli vienam lietotājam izmantot stacionāro datoru pamatdarba veikšanai un portatīvo datoru izbraukumiem vai attālinātam darbam.  Rīkojuma projekts paredz, ka ministrijās un to resora iestādēs ir ieviešama “vienas darbstacijas politika”, nosakot, ka datortehnikas skaits iestādē nevar pārsniegt 1,1 datoru uz vienu nodarbināto.  Darbstacija tiek nodrošināta šādā komplektācijā:   * stacionārā darbstacija – viens monitors, sistēmbloks, klaviatūra, datorpele (papildu monitors tiek piešķirts pēc pieprasījuma, ja tas nepieciešams darba pienākumu veikšanai); vai * portatīvā darbstacija – viens portatīvais dators, datorpele, viens monitors, portu replikators, klaviatūra, (papildu monitors, portu replikators, klaviatūra tiek piešķirta pēc pieprasījuma, ja tie ir nepieciešami darba pienākumu veikšanai).   “Vienas darbstacijas politikas” pamatojums aprakstīts Ministru kabineta 2019. gada 5. februāra sēdē (prot. Nr.5, 33.§) izskatītajā informatīvajā ziņojumā ”Par valsts budžeta izdevumu pārskatīšanas 2019., 2020. un 2021. gadam rezultātiem un priekšlikumi par šo rezultātu izmantošanu likumprojekta ”Par vidēja termiņa budžeta 2019., 2020. un 2021. gadam” un likumprojekta ”Par valsts budžetu 2019. gadam” izstrādes procesā”” un tās ieviešana izriet no protokollēmuma 9.5. apakšpunkta.  Datortehnikas skaita samazināšana jānodrošina pakāpeniski, vienlaicīgi nodrošinot datortehnikas efektīvu un ekonomisku izmantošanu, jo iestādēs papildu darbinieku datortehnikai vēl ir datorklašu datortehnika, sēžu telpu datortehnika, datortehnika ar paaugstinātu drošības līmeni, portatīvie datori izsniegšanai darbiniekiem komandējumos vai pasākumiem ārpus darba telpām (pagaidām vēl visiem darbiniekiem, kuriem nepieciešams strādāt arī ārpus ministrijas telpām, nav nodrošināti portatīvie datori kā darba datori).  Nav plānots attiecināt datortehnikas konsolidāciju uz Augstāko tiesu, Prokuratūru, Satversmes tiesu, Korupcijas novēršanas un apkarošanas biroju, Prezidenta kanceleju, Tiesībsarga biroju un Valsts kanceleju, ņemot vērā, ka minētajās institūcijās darbinieku skaits, izņemot Prokuratūru, ir mazāks par 50, kas nozīmē, ka gadā aptuvenais iepērkamo datortehnikas vienību skaits varētu būt 50. |
| 3. | Projekta izstrādē iesaistītās institūcijas un publiskas personas kapitālsabiedrības | VARAM rīkojuma projekta izstrādes procesā lūdza viedokli Aizsardzības ministrijai, Iekšlietu ministrijai, Tieslietu ministrijai un Finanšu ministrijai. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| Projekts šo jomu neskar. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021. gads | | 2022. gads | | 2023. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2019. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2020. gadam | izmaiņas, salīdzinot ar vidēja termiņa budžeta ietvaru 2021. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 2.1. valsts pamatbudžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.1. valsts pamatbudžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | nav precīzi aprēķināms | nav precīzi aprēķināms | 0 | nav precīzi aprēķināms | 0 | nav precīzi aprēķināms | nav precīzi aprēķināms |
| 5.1. valsts pamatbudžets | nav precīzi aprēķināms | nav precīzi aprēķināms | nav precīzi aprēķināms | nav precīzi aprēķināms |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Nav. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Amata vietu skaits nemainās. | | | | | | |
| 8. Cita informācija | Pēc 2018. gada ministriju aptaujas datiem apmēram 40 procenti no datortehnikas - gan stacionārie, gan portatīvie datori ir vecāki par 5 gadiem. Datortehnikas atjaunošanas plāni, kas ir atkarīgi no ikgadējā piešķirtā finansējuma un prioritātēm, ir katra resora pārvaldībā un grūti ir prognozēt 2020. gadā iepērkamo vienību skaitu, lai aprēķinātu konkrētu ietaupījumu. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Ministrijas un to padotības iestādes. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav ietekme uz pārvaldes funkcijām un institucionālo struktūru. Netiek veidotas jaunas institūcijas un netiek veikta esošo institūciju likvidācija. |
| 3. | Cita informācija | Nav. |

Vides aizsardzības un reģionālās attīstības ministrs Juris Pūce

Valdis Supe, 67026459

[valdis.supe@varam.gov.lv](mailto:valdis.supe@varam.gov.lv)

Vineta Brūvere, 67026575

[vineta.bruvere@varam.gov.lv](mailto:arvis.siraks@vraa.gov.lv)

1. Ministru kabineta 2013. gada 19. februāra rīkojums Nr. 57 “Par koncepciju “Valsts informācijas un komunikācijas tehnoloģiju pārvaldības organizatoriskais modelis””. [↑](#footnote-ref-2)
2. To apliecina vairāku ministriju īstenoto ERAF projekti, piemēram, Iekšlietu ministrijas Informācijas centra projekts “Loģiski vienotais datu centrs” (1.kārta), Veselības ministrijas projekts “Veselības ministrijas un padotības iestāžu IKT centralizācijas atbalsts”, Zemkopības ministrijas projekts “Zemkopības ministrijas un tās pakļautībā esošo iestāžu IKT attīstība” u.c., kuru viens no mērķiem ir infrastruktūras koplietošanas pakalpojumu izveide un sniegšana resora institūcijām. [↑](#footnote-ref-3)